ठेकेदार बन गए यूनियनों के नेता: राय
श्रमिकआवासों की मरम्मत, आवासों में शुद्ध पेयजल की व्यवस्था, वेतन समझौते को लागू करने समेत 31 मांगों के साथ शुक्रवार को धनबाद कोलियरी कर्मचारी संघ ने बीसीसीएल मुख्यालय कोयला भवन के सामने प्रदर्शन किया। चेतावनी दी कि मांगों पर विचार नहीं होने की स्थिति में जोरदार आंदोलन किया जाएगा। अखिल भारतीय खान मजदूर संघ के अध्यक्ष और जेबीसीसीआई के सदस्य बीके राय ने मजदूरों को संबोधित करते हुए कहा कि आज कोयला उद्योग से जुड़ी ट्रेड यूनियनों के नेता ही मजदूरों के शोषक बन गए हैं। वे मजदूरों के हक की बात भूलकर ठेकेदार बन बैठे हैं। प्रबंधन भी मजदूरों का शोषण कर रहा है। संघ के महामंत्री प्रदीप कुमार दत्त ने कहा कि कोयला कंपनी के अफसर एसी कमरे में बैठ कर श्रमिकों को परेशान करते हैं। उन पर सरकार और बीएमएस की नजर है। दो-दो सीएमडी चुने गए, लेकिन उनके भ्रष्टाचार में लिप्त होने की बात शामिल आने पर उनकी पोस्टिंग नहीं की गई।
बीएमएस के प्रदेश महामंत्री बिंदेश्वरी प्रसाद ने कहा कि प्रबंधन को आंदोलन से ही ठीक किया जा सकता है। यूनियन की नरमी से ही प्रबंधन मनमानी कर रहा है। आंदोलन तेज करना होगा। आंदोलन शुरू होते ही मजदूरों का शोषण बंद हो जाएगा। धनबाद कोलियरी मजदूर संघ के महामंत्री केपी गुप्ता और अध्यक्ष ओम सिंह ने कहा कि प्रबंधन की अनदेखी के कारण ही मजदूरों को आंदोलन करना पड़ रहा है। जर्जर आवास की मरम्मत नहीं कराकर प्रबंधन ग्लोबल टेंडर की आड़ में कंपनी को लूट रहा है। इस पर रोक नहीं लगी, तो संघ चुप नहीं बैठेगा। प्रदर्शन में तापस घोष, पीएन दुबे, रेखा बोस, गौरा चंद्र बाउरी, रामचंद्र पासवान, ज्ञान राठौर, उमेश सिंह, महेंद्र सिंह, मुबारक आदि भी शामिल थे।
कोयला भवन के सामने प्रदर्शन के दौरान बड़ी संख्या में मौजूद कोयलाकर्मी।
प्रदर्शन के दौरान अपनी बात रखते धनबाद कोलियरी कर्मचारी संघ के पदाधिकारी।
hin_Deva hin_Deva hin_Deva hin_Deva hin_Deva